Predkladacia správa

	Uznesením č. 201 z 3. marca 2004 vláda vyjadrila súhlas s tým, že zastupovanie Slovenskej republiky v konaní pred Súdnym dvorom Európskych spoločenstiev a Súdom prvého stupňa Európskych spoločenstiev bude zabezpečovať Ministerstvo spravodlivosti SR a súčasne uložila podpredsedovi vlády a ministrovi spravodlivosti predložiť na rokovanie vlády na schválenie návrh štatútu kancelárie na zastupovanie pred týmito európskymi súdmi.
	Navrhovaný štatút v súlade s cit. uznesením vlády predpokladá na Ministerstve spravodlivosti SR zriadenie osobitného útvaru – Kancelárie zástupcu Slovenskej republiky v konaní pred súdmi Európskych spoločenstiev. Navrhuje sa ďalej, aby činnosť tejto kancelárie riadil a súčasne Slovenskú republiku zastupoval v jednotlivých veciach zástupca Slovenskej republiky v konaní pred súdmi ES. Ako poradný a odborný konzultačný orgán zástupcu sa navrhuje vytvoriť Medzirezortnú komisiu pre zastupovanie pred súdmi ES, ktorú by vytvorili zástupcovia Inštitútu pre aproximáciu  práva Úradu vlády SR a jednotlivých ministerstiev. Zástupca, kancelária a Medzirezortná komisia  by tvorili inštitucionálny rámec systému zastupovania Slovenskej republiky pred súdmi ES. Jednotlivé ustanovenia navrhovaného štatútu upravujú pôsobnosť, úlohy, zásady činnosti, resp. postupov týchto orgánov, ako aj zabezpečenie materiálnych podmienok pre činnosť a efektívne plnenie úloh týchto orgánov. Osobitne je riešená úhrada finančných sankcií, resp. nákladov na realizáciu opatrení, ktoré vyplynú z rozsudkov a rozhodnutí súdov ES; navrhuje sa, aby tieto náklady boli hradené z rozpočtových kapitol dotknutých orgánov.
	Zriadenie navrhovanej Kancelárie zástupcu Slovenskej republiky v konaní pred súdmi Európskych spoločenstiev má nepatrný vplyv na zamestnanosť, keďže si vyžaduje zvýšenie systematizovaných miest v štátnej a verejnej správe Ministerstva spravodlivosti SR o štyroch zamestnancov a predpokladá tiež určité finančné prostriedky na materiálno-technické vybavenie kancelárie. Tieto náklady sú špecifikované v Doložke finančných vplyvov, ktorá je súčasťou predkladaného materiálu (v Doložke nie sú zahrnuté náklady na ďalších zamestnancov kancelárie, ktoré budú pokryté v rámci schválených limitov kapitoly Ministerstva spravodlivosti SR). V roku 2004 však nebudú uplatňované žiadne dodatočné finančné požiadavky na štátny rozpočet; požiadavky na finančné prostriedky budú uplatnené pri tvorbe rozpočtu na rok 2005. Finančné sankcie a náklady na realizáciu opatrení, ktoré vyplynú z rozsudkov a rozhodnutí súdov ES nie je v súčasnosti možné kvantifikovať, keďže nie je možné odhadnúť počet sporných vecí, ani predmet žalôb podaných proti Slovenskej republike. Navrhovaný štatút nebude mať enviromentálny vplyv.
V materiáli sú zapracované akceptované pripomienky, ktoré boli uplatnené v medzirezortnom pripomienkovom konaní. Neakceptované, resp. čiastočne akceptované pripomienky Ministerstva vnútra SR, Ministerstva školstva SR a Ministerstva zahraničných vecí SR boli prerokované v pracovnom styku a neakceptované pripomienky Ministerstva financií SR, Úradu vlády SR – Sekcia Inštitút pre aproximáciu práva a Úradu vlády SR – Sekcia ľudských práv a menšín boli prerokované na pracovnej porade dňa 23. apríla 2004. Materiál sa predkladá na rokovanie vlády SR bez rozporov.